
Το ΕΚΤ βραβεύτηκε για την πλατφόρμα στατιστικής πληροφόρησης DATAHub@EKT στα Βραβεία Ψηφιακής Διακυβέρνησης
Πρώτο βραβείο στην κατηγορία «Καλύτερη Εφαρμοσμένη Ιδέα - Οίκοθεν» για την πλατφόρμα που διευκολύνει την πρόσβαση και την αξιοποίηση δεδομένων για Έρευνα, Καινοτομία και Ψηφιακό Μετασχηματισμό
Το Εθνικό Κέντρο Τεκμηρίωσης και Ηλεκτρονικού Περιεχομένου (ΕΚΤ) βραβεύτηκε για την πλατφόρμα στατιστικής πληροφόρησης DATAHub@EKT κατά την τελετή απονομής των Βραβείων Ψηφιακής Διακυβέρνησης, η οποία πραγματοποιήθηκε την Τρίτη 8 Σεπτεμβρίου 2026 στο Υπουργείο Ψηφιακής Διακυβέρνησης και Τεχνητής Νοημοσύνης.
Το DATAHub@EKT (https://datahub.ekt.gr) έλαβε το πρώτο βραβείο στην κατηγορία «Καλύτερη Εφαρμοσμένη Ιδέα – Οίκοθεν για δράσεις ψηφιακού μετασχηματισμού του Υπουργείου Ψηφιακής Διακυβέρνησης και των εποπτευόμενων φορέων του». Η πλατφόρμα παρέχει διαδραστική πρόσβαση σε στατιστικά δεδομένα για Έρευνα, Καινοτομία και Ψηφιακό Μετασχηματισμό και αποτελεί μια τεχνολογικά ώριμη και ολοκληρωμένη λύση για τη διαχείριση, ανάλυση και παροχή δημόσιων δεδομένων.
[bookmark: _GoBack]Το βραβείο, το οποίο απένειμε ο Υφυπουργός Παιδείας, Θρησκευμάτων και Αθλητισμού Νίκος Παπαϊωάννου, παρέλαβαν ο Διευθυντής του ΕΚΤ, Δρ Κυριάκος Τολιάς, η Πρόεδρος του Δ.Σ. του ΕΚΤ, ομότιμη καθηγήτρια Ευγενία Μπεζιρτζόγλου και τα στελέχη του ΕΚΤ Δρ Δημήτριος Στογιάννης και Δρ Γρηγόριος Παινέσης. 
 «Η βράβευση του DATAHub@EKT αποτελεί σημαντική αναγνώριση της συλλογικής δουλειάς και της τεχνογνωσίας των ανθρώπων του ΕΚΤ. Ως Εθνική Αρχή του Ελληνικού Στατιστικού Συστήματος, στόχος μας είναι να μετατρέπουμε αξιόπιστα δεδομένα σε χρήσιμη γνώση για τη λήψη αποφάσεων και τον σχεδιασμό δημόσιων πολιτικών. Με το DATAHub@EKT κάνουμε τη στατιστική πληροφορία πιο προσβάσιμη, κατανοητή και αξιοποιήσιμη για τη δημόσια διοίκηση, την ερευνητική κοινότητα, τις επιχειρήσεις και τους πολίτες. Η διάκριση αυτή μας ενθαρρύνει να συνεχίσουμε να επενδύουμε σε σύγχρονες υποδομές και υπηρεσίες δεδομένων που ενισχύουν την τεκμηρίωση, τη διαφάνεια και τον ψηφιακό μετασχηματισμό της χώρας», δήλωσε ο Διευθυντής του ΕΚΤ, Δρ Κυριάκος Τολιάς.
Στην τρίτη διοργάνωση του θεσμού βραβεύθηκαν 30 δράσεις από διαφορετικούς τομείς της Δημόσιας Διοίκησης, αναδεικνύοντας τη συμβολή των στελεχών της στην ανάπτυξη ψηφιακών υπηρεσιών και εργαλείων που ανταποκρίνονται σε πραγματικές ανάγκες πολιτών, επιχειρήσεων και δημόσιων φορέων. Προλογίζοντας την εκδήλωση, ο Υπουργός Ψηφιακής Διακυβέρνησης και Τεχνητής Νοημοσύνης Δημήτρης Παπαστεργίου ευχαρίστησε τα στελέχη της δημόσιας διοίκησης που εργάζονται για την ψηφιακή μετάβαση. «Η Ελλάδα του gov.gr είναι μια τελείως διαφορετική Ελλάδα», τόνισε, επισημαίνοντας ότι, πέρα από την ταχύτητα και τη διαφάνεια, ο ψηφιακός μετασχηματισμός ενισχύει την εμπιστοσύνη ανάμεσα στον πολίτη και το κράτος.
Από τα δεδομένα στην τεκμηριωμένη λήψη αποφάσεων
Η πλατφόρμα DATAHub@EKT διευκολύνει την πρόσβαση, την κατανόηση και την αξιοποίηση των στατιστικών δεδομένων του ΕΚΤ, παρέχοντας ένα ενιαίο και διαδραστικό περιβάλλον για δεδομένα και δείκτες στους τομείς της Έρευνας, της Καινοτομίας και του Ψηφιακού Μετασχηματισμού. 
Το DATAHub@EKT βασίζεται στα δεδομένα των Ευρωπαϊκών και Εθνικών Στατιστικών που παράγει το ΕΚΤ και περιλαμβάνει τις εξής θεματικές ενότητες: Ευρωπαϊκές Στατιστικές για την Καινοτομία Επιχειρήσεων, την Έρευνα και Ανάπτυξη και τις Κρατικές Πιστώσεις για Ε&Α, καθώς και Εθνικές Στατιστικές για τον Ψηφιακό Μετασχηματισμό, τους Περιφερειακούς Δείκτες, τις Επιστημονικές Δημοσιεύσεις, τους Διδάκτορες, τις Γυναίκες στην Ε&Α και την Ερευνητική Δραστηριότητα.
Η πλατφόρμα προσφέρει εργαλεία αναζήτησης, φιλτραρίσματος, σύγκρισης και διαχρονικής παρακολούθησης δεικτών, καθώς και διαδραστικά γραφήματα, χάρτες και infographics που διευκολύνουν την κατανόηση σύνθετων δεδομένων. Επίσης, παρέχει δυνατότητα λήψης δεδομένων σε ανοικτή μορφή για περαιτέρω επεξεργασία και ανάλυση.
Το DATAHub@EKT απευθύνεται σε φορείς της δημόσιας διοίκησης, την ερευνητική και ακαδημαϊκή κοινότητα, επιχειρήσεις, δημοσιογράφους και την κοινωνία των πολιτών. Μέσα από την ανοικτή και εύχρηστη πρόσβαση στη στατιστική πληροφορία, υποστηρίζει τον σχεδιασμό, την παρακολούθηση και την αξιολόγηση δημόσιων πολιτικών, την έρευνα και τη συγκριτική ανάλυση, ενώ ενισχύει τη διαφάνεια και την τεκμηριωμένη λήψη αποφάσεων. Παράλληλα, η πλατφόρμα διευκολύνει τη συγκριτική ανάλυση με διεθνή δεδομένα, προσφέροντας ολοκληρωμένη εικόνα για τη θέση της Ελλάδας στο ευρωπαϊκό και διεθνές πλαίσιο.
Τα Βραβεία Ψηφιακής Διακυβέρνησης
Τα Βραβεία Ψηφιακής Διακυβέρνησης (https://digitalawards.gov.gr) διοργανώνονται από τη Γενική Γραμματεία Πληροφοριακών Συστημάτων και Ψηφιακής Διακυβέρνησης του Υπουργείου Ψηφιακής Διακυβέρνησης και Τεχνητής Νοημοσύνης και αναδεικνύουν στελέχη και ομάδες του δημόσιου τομέα που σχεδιάζουν και υλοποιούν καινοτόμες ψηφιακές εφαρμογές και λύσεις. Τα βραβεία αφορούν εφαρμοσμένες και νέες ιδέες σε διαφορετικούς τομείς δημόσιας πολιτικής.
Στόχος του θεσμού είναι να αναδεικνύει πρωτοβουλίες που αξιοποιούν την τεχνολογία για την ψηφιοποίηση και απλούστευση διοικητικών διαδικασιών, την αποτελεσματικότερη λειτουργία της Δημόσιας Διοίκησης και τη βελτίωση των υπηρεσιών προς πολίτες και επιχειρήσεις. Παράλληλα, αναγνωρίζει τη συμβολή των στελεχών του Δημοσίου που αναπτύσσουν και εφαρμόζουν στην πράξη νέες λύσεις, ενισχύοντας την καινοτομία και τη συνεργασία μεταξύ δημόσιων φορέων.

Σχετικά με το Εθνικό Κέντρο Τεκμηρίωσης και Ηλεκτρονικού Περιεχομένου 
Το Εθνικό Κέντρο Τεκμηρίωσης και Ηλεκτρονικού Περιεχομένου (EKT) (www.ekt.gr), Επιστημονική Υποδομή Εθνικής Χρήσης και Εθνική Αρχή του Ελληνικού Στατιστικού Συστήματος, εποπτεύεται από το Υπουργείο Ψηφιακής Διακυβέρνησης. Το ΕΚΤ, ως ηλεκτρονική και φυσική υποδομή εθνικής εμβέλειας, έχει ως θεσμικό ρόλο τη συλλογή, συσσώρευση, οργάνωση, τεκμηρίωση, διάχυση εντός και εκτός της χώρας καθώς και την ψηφιακή διατήρηση της επιστημονικής, τεχνολογικής και πολιτιστικής πληροφορίας, περιεχομένου και δεδομένων,  που παράγονται στην Ελλάδα. Με σύγχρονες τεχνολογικές υποδομές, υψηλή τεχνογνωσία και προσωπικό υψηλής κατάρτισης και εξειδίκευσης, το ΕΚΤ παρέχει υπηρεσίες προστιθέμενης αξίας που ενισχύουν τη γνώση και τη μετάβαση σε μια ψηφιακή κοινωνία και οικονομία, στο πλαίσιο του ψηφιακού μετασχηματισμού της χώρας:
• Συλλέγει, τεκμηριώνει και διαθέτει για περαιτέρω χρήση, ως δημόσια δεδομένα, έγκριτο ψηφιακό περιεχόμενο επιστήμης και πολιτισμού.
• Παράγει τα επίσημα στατιστικά στοιχεία της χώρας μας για τις ευρωπαϊκές στατιστικές Έρευνας, Ανάπτυξης και Καινοτομίας. Διεξάγει έρευνες, συλλέγει στοιχεία και παράγει εθνικές στατιστικές σε τομείς της επιστήμης & τεχνολογίας και της ψηφιακής οικονομίας. Λειτουργεί ως μηχανισμός επίσημης στατιστικής πληροφόρησης και παρακολούθησης δημόσιων πολιτικών.
• Διενεργεί μετρήσεις διοικητικών και ενδοδιοικητικών βαρών σε κανονιστικές και διοικητικές διαδικασίες, λειτουργώντας ως Εκτελεστικός Μηχανισμός του Παρατηρητηρίου Γραφειοκρατίας.
• Συμμετέχει ενεργά στη διαμόρφωση της εθνικής στρατηγικής για την Ανοικτή Επιστήμη και την Ανοικτή Πρόσβαση.
• Συνεισφέρει στην υλοποίηση της Εθνικής Στρατηγικής για τα Δεδομένα και στην ενίσχυση της διαλειτουργικότητας και της ανοικτής διάθεσης δημόσιων δεδομένων, συμμετέχοντας στη Συντονιστική Επιτροπή για τα δημόσια δεδομένα.
• Υποστηρίζει τις επιχειρήσεις ώστε να δικτυωθούν, να γίνουν εξωστρεφείς και να συνεργαστούν με την ερευνητική κοινότητα.

